ང་ཚོ་མཚོ་མཐའི་བདེ་ཞིང་ཁོད་སྙོམས་པའི་གཞུང་ལམ་བརྒྱུད་དེ་མདུན་དུ་སོང་ནས་ནམ་མཁའ་རེག་ལ་བརྒྱབ་རྗེས་རིམ་གྱིས་མྱང་གསེར་གཞུང་རིང་མོའི་རྒྱུད་དུ་སླེབས་བྱུང་།ལྷོ་བྱང་གཉིས་སུ་ས་འཛིན་གྱི་ཕྲེང་བ་བསྟར་དུ་བརྒྱུས་པའི་དཀྱིལ་ན་མྱང་ཆུ་རིང་མོ་དལ་གྱིས་ནུབ་ཏུ་རྒྱུགས་པའི་ལུང་ཤུར་དེ་རྒྱུད་དུ་ས་བཅུད་ཆེ་བ་དང་།ཆུ་བཟང་བ།བསིལ་དྲོད་སྙོམས་པ་བཅས་ལ་བརྟེན་འབྲུ་རིགས་སྣ་ལྔ་སྨིན་ཅིང་།ལྗོན་པའི་རིགས་དང་རྩི་ཐོག་ཕུན་སུམ་ཚོགས་པ་སྐྱེ་བས་འདོད་རྒུའི་དཔལ་ཡོན་ལྡན་པ་ཡོད།གཟིགས་དང་།མྱང་ཆུའི་འགྲམ་ཁ་གཡས་གཡོན་དུ་མཚམས་དང་མཚམས་སུ་གྲོང་དང་གྲོང་རྡལ་གྱིས་གང་ཞིང་།དཀར་གསལ་དང་བ་དོད་པའི་དུད་ཁྱིམ་སོ་སོའི་དུ་ཁུང་ནས་སྔོ་འཕྱུར་དུ་བའི་གཡས་ཞགས་འཁྱིལ་བཞིན་འདུགཕུ་ན་སྔོ་ལྗང་གཡུ་ཡི་མདངས་ཀྱི་དཔལ་འཕྲོག་པའི་སྤང་རིའི་ལྡེབས་སུ་གཡང་དཀར་ལུག་གི་ཁྱུ་ཚོགས་ནམ་མཁའི་སྐར་ཚོགས་ལ་འགྲན་པ་ལྟ་བུ་དང་།རི་བོའི་འདབས་སུ་འབྲོག་སྡེ་ཆེ་ཆུང་མང་པོ་ཕྱུགས་གསུམ་དཀར་གསུམ་གྱི་དཔལ་ལ་ལོངས་སུ་སྤྱོད།མདའ་ན་སྔོ་ལྗང་ལོ་འདབ་རབ་ཏུ་རྒྱས་པའི་ཞིང་ནང་དུ་སོ་ནམ་པ་ཕོ་མོ་རྒན་གཞོན་མང་པོ་ཚོ་དང་ཚོ་བཅས་པས་ཞིང་ནང་བདག་གཉེར་གྱི་ལས་ལ་བྲེལ་བཞིན་འདུག་པ་དང་།སོ་ནམ་པ་གཞོན་ནུ་ཕོ་མོ་ཚོས་དགའ་སྤྲོའི་འཛུམ་མདངས་ཕྱུང་ནས་སྙན་ཞིང་འཇེབས་པའི་ལས་གཞས་བཏང་བ་སྟེ།